KIRJALLINEN KYSYMYS P-3354/02 esittäjä(t): Albert Maat (PPE-DE) komissiolle. Lapsella todettu botuliinimyrkytys.



Virallinen lehti nro 137 E , 12/06/2003 s. 0194 - 0195



KIRJALLINEN KYSYMYS P-3354/02 esittäjä(t): Albert Maat (PPE-DE) komissiolle (19. marraskuuta 2002) Aihe: Lapsella todettu botuliinimyrkytys Kahden kuukauden ikäinen hollantilaisvauva kuoli äskettäin botuliinimyrkytykseen. Kyseessä on tarttuva, hermostohalvaukseen johtava tauti, joka aiheutuu Clostridium botulinumin itiöiden joutumisesta elimistöön, missä ne itävät, lisääntyvät ja tuottavat botuliinitoksiinia lapsen suolistossa. Epidemiologisissa tutkimuksissa on todettu, että hunaja ja vähemmässä määrin myös maissisiirappi aiheuttavat tämäntapaisia myrkytyksiä. Näin ollen suositellaan, ettei hunajaa ja maissisiirappia anneta alle yksivuotiaille lapsille, jotteivät nämä altistuisi botuliinimyrkytykselle. Suuri yleisö ei kuitenkaan tunnu olevan asiasta tietoinen. Onko Euroopan komissio tietoinen tällaisen kohtalokkaan myrkytyksen mahdollisuudesta ja sen syistä? Aikooko Euroopan komissio ryhtyä toimiin lisätäkseen unionin kansalaisten tietämystä botuliinimyrkytyksestä ja varoittaa kansalaisia antamasta hunajaa tai maissisiirappia lapsille esimerkiksi tiedotuskampanjojen avulla tai tekemällä hunajan ja maissisiirapin varoittavat pakkausmerkinnät pakollisiksi? David Byrnen komission puolesta antama vastaus (20. joulukuuta 2002) Komissio on tietoinen botuliinimyrkytysriskistä, joka liittyy hunajan nauttimiseen arvoisan parlamentin jäsenen kuvailemalla tavalla, vaikka komissiota ei toistaiseksi ole informoitu samankaltaisesta maissisiirappiin liittyvästä riskistä. Komissio esitti aiheesta kysymyksen kansanterveyttä koskevia eläinlääkintätoimenpiteitä käsittelevälle tiedekomitealle kesäkuussa 2001. Komitea hyväksyi 19.20. kesäkuuta 2002 lausunnon, jossa se vahvisti, että ainoa hunajan nauttimiseen liittyvä biologinen riski on pienten lasten botuliinimyrkytys. Komitea huomautti kuitenkin, että: - reittejä, joiden kautta hunajaan joutuu myrkytykseen johtavia itiöitä, ei tunneta - ympäristöllä (maa-aineksella, pölyllä) uskotaan olevan keskeinen rooli lasten infektiolähteenä - yleisesti lasten botuliinimyrkytysriski on Euroopassa äärimmäisen pieni - hunajan saastumistaso kyseisten bakteerien osalta on myös alhainen ja saastuminen harvinaista. Komitea oli lopulta sitä mieltä, etteivät mikrobiologisten kokeiden vaatiminen tai mikrobiologisten ehtojen asettaminen olisi tehokkaita vaihtoehtoja lasten botuliinimyrkytyksen torjumisessa, koska taudin esiintyminen on satunnaista ja hunajan bakteerimäärät ovat vähäisiä. Komitea suositteli hunajan nauttimisesta johtuvaa lasten botuliinimyrkytystä koskevan tehokkaan ja kohdennetun tiedon jakamista (ohjelehtisten, pakkausmerkintöjen tai terveydenhuollon ammattilaisten neuvonnan avulla). Asiasta keskusteltiin alustavasti jäsenvaltioiden kanssa elintarvikeketjua ja eläinten terveyttä käsittelevässä pysyvässä komiteassa (SCFCAH), ennen kuin tieteellinen lausunto oli käytettävissä. Komitean seuraavassa kokouksessa on tarkoitus jatkaa keskustelua jäsenvaltioiden kanssa viimeaikaisten tieteellisten suositusten pohjalta. Komissio pohtii komitean suuntaviivoja ja seuraa edelleen kaikkea kehitystä asiassa erittäin tarkasti, kuten sen velvoitteet ja sitoumus taata kuluttajansuojan korkea taso edellyttävät.